google/wiki40b huggingface dataset:
Bildu

Historie

Bildu ble dannet som en respons på at spansk høyesterett forbød det nye baskiske partiet Sortu i mars 2011. Spanske myndigheter anså partiet som en videreføring av det forbudte partiet Batasuna, den påståtte politiske fløyen til ETA. Som reaksjon på kriminaliseringen gikk de to mindre baskiske partiene Eusko Alkartasuna og Alternatiba sammen med uavhengige kandidater med bakgrunn i Batasuna og dannet Bildu.  
Også Bildu ble i første rekke forbudt av høyesterett på grunn av angivelige bånd til Batasuna. Forbudet mot Bildu vakte voldsomme reaksjoner. Blant annet trakk Det baskiske nasjonalistparti (EAJ-PNV) sin parlamentariske støtte til Spanias regjerende parti PSOE. Den 5. mai 2011 opphevde den spanske grunnlovsdomstolen forbudet og Bildu fikk stille til lokalvalget 22. mai.

Valgresultater

I det spanske lokal- og regionalvalget 2011 fikk Bildu 26% av stemmene og ble det nest største partiet i spansk Baskerland, kun forbigått av PNV. Valgalliansen vant seter i de fleste kommunestyrer i spansk Baskerland, deriblant San Sebastián, Bilbao og Pamplona.
Permisjon

Foreldrepermisjon

Foreldrene har rett til permisjon så lenge det ytes foreldrepenger fra folketrygden via NAV. 
Hvis foreldrene velger å ta ut foreldrepenger til 100 % av grunnlaget har de fra 1. juli 2013 rett på permisjon i 49 uker eller hvis de velger 80% av grunnlaget kan de ta ut permisjon i 59 uker. Foreldre kan fordele disse ukene mellom seg slik de ønsker med unntak av 3 uker før fødselen og 15 uker inkludert de første seks uker etter fødselen som er forbeholdt moren og 15 uker fedrekvote som er forbeholdt far. 
Utgangspunktet for utregning av foreldrepenger er hver av foreldrenes lønn basert på samme regler som utregning av sykepenger.

Svangerskapspermisjon

Gravide arbeidstakere har rett på svangerskapspermisjon i inntil 12 uker under svangerskapet. Uttak av foreldrepenger kan starte fra samme tidspunkt. Uttak av foreldrepenger må senest starte 3 uker før fødselen, og denne permisjonstiden er forbeholdt moren.

Fødselspermisjon

De seks første ukene etter fødselen er også forbeholdt moren. Far har imidlertid rett til å ta ut to uker omsorgspermisjon i forbindelse med fødselen. Dette er ikke en del av fedrekvoten på 15 uker, som normalt tas ut senere i stønadsperioden.

Fedrekvote og mødrekvote

Fedrekvoten er fra 2018 på 15 uker og er forbeholdt far/medmor. Foreldrepermisjonen er tredelt, med 15 uker forbeholdt mor og en tilsvarende del forbeholdt far. De resterende 16 uker kan foreldrene dele. Seks uker av mors del (mødrekvoten) må tas ut i forbindelse med fødselen.

Omsorgspermisjon

Omsorgspermisjon er en 2 ukers velferdspermisjon faren/medmoren har rett på i forbindelse med fødselen, men som ikke inngår i fødselspermisjonen. Man har ikke krav på lønn disse to ukene, men det er vanlig at arbeidsgiver dekker det.
718 skvadron

718 skvadron er en skvadron ved Bardufoss flystasjon i Norge. Skvadronen er det norske Forsvarets avdeling for fjernstyrte mål og flyr droner for andre avdelinger som skyter med luftvernvåpen, samt stordroner med kamera og videooverføring. Dronetjenesten startet i 1973 på Vigdel i Rogaland, og ble overført fra Sjøforsvaret til Luftforsvaret den 1. november 2006. 718 skvadron har sin historie tilbake til 15. oktober 1952 da skvadronen ble opprettet som jettreningsving på Sola, oppsatt med de Havilland DH 100 Vampire og Lockheed T-33 Shooting Star.
Norges idrettshøgskole

Historie

I 1870 ble Statens gymnastikkskole etablert under navnet Den Gymnastiske Centralskole for legemsøvelse og våpenbruk. Skolen fikk nytt navn i 1915 og het da Statens gymnastikkskole fram til den ble nedlagt 1. juli 1968. 
Norges idrettshøgskole, som frem til dette tidspunktet hadde vært under etablering i en tid, startet sin virksomhet 12. august 1968. I 1973 ble det første vitnemålet for fullført hovedfag delt ut, og i 1990 ble den første dr.scient. uteksaminert. 
Direktør ved skolen fra 1968 til 1999 var Thor Volla. I 2018 feiret høgskolen 50-års jubileum.
Östra Kallfors

Östra Kallfors er et tettsted i Södertälje kommune i Stockholms län i landskapet Södermanland i Sverige. Tettstedet har vokst fram på 2000-tallet som et villaområde rundt 1,5 kilometer nord for Järna. I 2010 hadde tettstedet 386 innbyggere.
Cellosonate (Rakhmaninov)

Premiere

Sonaten var dedikert Anatoliy Brandukov, som sammen med Rakhmaninov sto for urframføringen den 2. desember 1901.
Catonephele

Utseende

Ganske store (vingespenn 65 – 80 mm) sommerfugler med brede vinger. Vingene er på oversiden brunsvarte med oransje eller kremhvite flekker. Det er stor forskjell i utseende mellom kjønnene – hannenes vinger har store, skarpt oransje flekker mens hunnene har mindre, kremhvite flekker som gjerne står på rekker. Vingenes underside er grå- eller brunaktig med lyse flekker på forvingen.

Levevis

Biblidinae er tropiske skogsinsekter, denne slekten lever i tropisk regnskog opptil 800 meter over havet. Larvene lever på planter i slektene Alchornea, Dalechampia og Veconcibea (vortemelkfamilien,Euphorbiaceae). De voksne sommerfuglene sitter gjerne på greiner eller trestammer nær bakken, og flyr sjelden langt. De suger gjerne til seg væske fra råtnende frukt.

Utbredelse

Slekten er utbredt i Mellom- og Sør-Amerika fra Mexico sørover, inkludert Vestindia.
Lefdal

Omstridt handel fra Israelske bosetninger

Lefdal ble kritisert for sin handel med israelske fabrikker i israelske bosetninger på den okkuperte Vestbredden.
Fartsgrenser i Tyrkia

Fartsgrenser i Tyrkia er 50 km/t innen tettbygd strøk og 90 km/t utenfor tettbygd strøk, med mindre noe annet er skiltet.
På motorveier kan fartsgrensen være skiltet opp til 120 km/t. Fartsgrensene kan avvike fra det som er skiltet for bestemte typer kjøretøy, for eksempel tyngre kjøretøy.
MOWAG MR 8

MR 8 er et sveitsisk pansret personellkjøretøy med fire hjul, utviklet av MOWAG. Det ble utviklet på 1950-tallet på privat initiativ av MOWAG. Det ble så testet og tatt i tjeneste med tysk politi og grensevakter. Bussing og Henschel lisensproduserte rundt 600 kjøretøyer i Tyskland. I tysk tjeneste ble MR 8 senere erstattet av Thyssen-Henschel TM 170.
MR 8 har et mannskap på to og kan ta med fem ekstra passasjerer. Vognføreren sitter framme til venstre med vognkommandøren på sin høyre side. Motoren er montert bak til venstre.
Megaloxantha

Utseende

Svært store (opptil 75 millimeter), avlange praktbiller. Denne gruppen omfatter de største artene i familien. Disse artene er skinnende grønt metalliske, ofte med hvite, gule eller purpurfargede tegninger. Pronotum er betydelig smalere enn dekkvingene, antennene forholdsvis lange til praktbiller å være, ofte nesten så lange som hode + pronotum. Undersiden har ofte lyse felter.

Levevis

Som hos de fleste andre praktbiller utvikler larvene seg i død ved.

Utbredelse

Slekten er utbredt i Sørøst-Asia.
Asiamesterskapet i fotball for kvinner 1995

Asiamesterskapet i fotball for kvinner 1995 ble arrangert i Sabah i Malaysia. Det var det tiende arrangementet av Asiamesterskapet i fotball for kvinner. For første gang deltok tidligere medlemmer av Sovjetunionen, Kasakhstan og Usbekistan. Både Thailand og India var tilbake i mesterskapet. Til gjengjeld manglet en av favorittene til mesterskapet, Nord-Korea. Kina vant finalen for femte gang på rad, denne gangen mot Japan, for tredje gang.
John Newton

Bakgrunn

John Newton dro til sjøs med sin far frem til 1742. I februar 1744 ble han tvangsrekruttert til marinen av en av admiralitetens presspatruljer. På krigsskipet Harwich opplevde han i september 1744 kapringen av det franske skip Solide. Deretter gjorde han tjeneste blant annet på slaveskipet Levant som steward. Etter en alvorlig sykdom (sannsynligvis malaria) slo han seg i 1745 ned i det som senere ble Sierra Leone og førte der et lastefullt og utsvevende liv. Ved en anledning ble han selv gjort til slave; slavehandleren Amos Clowe tok ham til fange og bragte ham i land og gav ham til sin hustru, Prinsesse Peye av sherbrofolket. Hun behandlet ham like brutal som sine øvrige slaver. Han etter en tid ble han reddet fra slaveriet. 
Deretter var han passasjer på Greyhound på ferd langs Afrikas kyst.
Etter en farlig overfart i 1748 omvendte han seg den 10.mai samme året til kristen tro. Dette førte rett nok ikke umiddelbart til at han sluttet å seile på slaveskip. Han steg til og med i gradene under slavetransportene og ble kaptein, og som dette hadde han ansvar for tre slavetransporter. Så fikk han slag, og særlig av den grunn fulgte han et leges råd om å slutte med sjøfart og dermed med slavetransport.

Omvendelse, motstander av slavehandelen

Det skulle ta tretti år til før han gjorde seg kjent som motstander av slaveriet.
Fra august 1755 fikk han en stilling som sakkyndig ved tollhuset i Liverpool. I 1762 fortalte han i brev til baptistpastoren John Fawcett om sin omvendelse til kristendommen. Han vendte seg da bort fra slavehandelen og begynte å studere teologi. Han ble samtidig en sterk talsmann mot slaveriet. 
Han ble ordinert som prest i Church of England i 1764, og Newton ble sjelesørger i Olney i Buckinghamshire.

Salmedikter

Der begynte han også begynte i skrive hymner sammen med poeten William Cowper. «Amazing Grace» ble skrevet til en seremoni første nyttårsdag 1773. Det er ikke kjent om denne framføringen var med musikk. Den ble gitt ut i trykket versjon i 1779 gjennom Newton og Cowpers utgivelse av salmesamlingen Olney Hymns, men forble relativt ukjent i England, men i USA ble den populær under bølgen av religiøse vekkelser tidlig på 1800-tallet.
Norsk visearkiv

Norsk visearkiv er et senter for forskning og dokumentasjon av norsk sang- og visetradisjon. Samlingen består av blant annet eldre folkeviser og litterære sanger, gamle slagere og revyviser, sangtekster og vår samtids viser på plater, i bøker, skillingstrykk og manuskripter. Dessuten har institusjonen et godt utvalg forskningslitteratur.
Arkivet er en selvstendig institusjon med eget styre. Det er finansiert gjennom tilskudd fra staten. Arbeidet med å få opprettet Norsk visearkiv, etter modell av Svenskt Visarkiv (siden 1999 del av Statens musiksamlingar) i Stockholm, startet på slutten av 1970-tallet, og i 1983 ble visearkivet etablert i Ensjøveien i Oslo. Senere flyttet det til Toftesgate og Tollbugata før det i 2005 flyttet det inn i Nasjonalbibliotekets nyrestaurerte bygning i Henrik Ibsens gate 110 (Solli plass) sammen med blant annet Norsk Musikkinformasjon (MIC), Norsk jazzarkiv og Norsk musikksamling.
1. januar 2014 ble Norsk visearkiv innlemmet i Nasjonalbiblioteket som en del av bibliotekets musikkavdeling. Det samme skjedde med Norsk Jazzarkiv og Norsk folkemusikksamling.

Balladeprosjektet

Norsk visearkiv har hatt faglig ansvar for balladedatabasen Ballader i Norge sammen med Norsk folkeminnesamling og dokumentasjons-prosjektet på Universitetet i Oslo siden 1992. Basen inneholder visematerial som har ligget bortgjemt i arkiver snart i 150 år. For å gjøre tekstene tilgjengelige ble de lagt ut på Internet i 1998 selv om korrekturlesingen var mangelfull. Tekstdatabasen består av ca. 4000 tekstoppskrifter av norske ballader i grupper og typer. 
Astrid Nora Ressem har i mange år arbeidet med å digitalisere melodioppskriftene til balladetekstene og Elin Prøysen har arbeidd på timebasis med korrekturlesing av både melodier og tekst.

Andre land

Norsk visearkiv tilsvarer lignende institusjoner i andre land, for eksempel Svenskt visarkiv i Sverige og Deutsches Volksliedarchiv i Tyskland.
Hypertekstualitet

Hypertekstualitet er en postmodernistisk teori om sammenkobling av tekster eller litterære verk og deres tolkning.
Det finnes forskjellig typer av hypertekstualitet.
Innenfor litterær teori er hypertekstualitet en fragmentert eller oppdelt lesing hvor leseren selv bestemmer hvilken vegvalg vedkommende må ta. Hypertekstualitet forutsetter at leserens rolle er utlagt som den som faktisk setter sammen teksten til en mening. Hypertekstualitet representerer en utvidelse av det konvensjonelle synet på språksystemet, som et system avgrenset av de enkelte lydene på den ene siden og teksten på den andre. Roland Barthes formulerte tekstualiteten ved å skille mellom ‘lesbar’ (lisible) og ‘skrivbar’ (scriptible) tekst.
Innenfor Internett er hypertekst en form for elektronisk sammenkopling av informasjonsenheter og hvor leseren i en aktiv handling må klikke på en lenke (i form av et bilde, en setning, et ord) for å komme seg videre i lesningen.
Pratit Prakash av Sirmur

Pratit Prakash (ukjent fødselsår, død 1754) var raja av fyrstestaten Sirmur i Punjab fra 1736 til 1754. Han var rajput og hindu. Pratit Prakash etterfulgte sin far Bije Prakash som raja og ble selv etterfulgt på gaddien av sin eldste sønn, Kirat Prakash.
Hamirpur (distrikt, Uttar Pradesh)

Demografi

Ved folketellingen i 2011 var det 1 104 021 innbyggere i distriktet, mot 1 043 724 i 2001. Den urbane befolkningen utgjør 18,96 % av befolkningen.
Barn i alderen 0 til 6 år utgjorde 13,46 % i 2011 mot 18,08 % i 2001. Antallet jenter i den alderen per tusen gutter er 903 i 2011.
Eiken

Eiken er en tidligere selvstendig kommune i Vest-Agder. Eiken var egen kommune fra 1916 til 31. desember 1962.
Fra 1837 utgjorde Eiken sammen med Hægebostad Eiken og Hægebostad formannskapsdistrikt. 1. januar 1916 ble området delt i to, Eiken og Hægebostad kommuner. Eiken hadde da 932 innbyggere.
1. januar 1963 ble de to kommunene slått sammen igjen, denne gang med navnet Hægebostad kommune. Folketallet i Eiken var da 784.
Guennol-løvinnen

Guennol-løvinnen er en 8,26 centimeter stor proto-elamittisk kalksteinsstatuett, fra ca 3000 f.Kr.
Stykket ble utgravd omkring år 1930 nær Bagdad, muligens i Susa-tempelet i Tell Agreb. Dette er spesielt,. ettersom både proto-elamittene og elamittene snarere hørte hjemme et godt stykke lenger mot øst, i det som i dag er sørvestre del av Iran.
Statuettens navn er i dobbelt forstand misvisende. Guennol er ikke funnstedet, men den walisiske oversettelse av navnet Martin - figuren tilhørte nemlig i en lang tid samleren Alastair Bradley Martin. Det fremstilte fabelvesenet er heller ikke noen løve, men en slags demon med kvinnelig løvehode.
Alastair Bradley Martin var i besittelse av statuetten siden 1948. Den ble utstilt i Brooklyn Museum. I 2007 ble den solgt på en Sotheby's-auksjon i New York for 57 millioner dollar, til en anonym kjøper. Den var dermed den da mest kostbare antikvitet i verden.
Alappuzha (distrikt)

Demografi

Ved folketellingen i 2011 var det 2 121 943 innbyggere i distriktet, mot 2 109 160 i 2001. Den urbane befolkningen utgjør 54,06 % av befolkningen.
Barn i alderen 0 til 6 år utgjorde 8,77 % i 2011 mot 10,73 % i 2001. Antallet jenter i den alderen per tusen gutter er 947 i 2011 mot 956 i 2001.
Tveten gård

Tveten gård er det best bevarte gårdstunet innenfor Oslos grenser. Deler av gårdens hovedhus er trolig fra så tidlig som 1400-tallet. Gården ligger omsluttet av blokkbegyggelsen på Tveita i bydel Alna.
Tveten gård eies av Oslo kommune som i flere år har leid gården av familien Stenersen som har eid den siden 1810. Kommunen driver dagtilbud for eldre så vel som fritidsklubb for barn og ungdom. I november 2006 brukte Oslo kommune sin forkjøpsrett og kjøpte gården for 10 millioner kroner. Byrådet bestemte også at det i 2008 og 2009 skal bevilges 60 millioner kroner til opprustning og vedlikehold. Gården består i dag av åtte bygninger. Hovedhuset, stallen og låven, vognskjulet, drengestua, brenneriet, rulleboden, veslestua og stabburet.
I 1970 ble Østmarka Rytterklubb stiftet her, på Iverslien rideskole. Det er i 2018 fremdeles hester på stallen her selv om rideskolen er historie.
Karin Rehnqvist

Liv og virke

Rehnqvist utdannet seg først til musikklærer, men studerte fra 1980 komposisjon hos blant andre Gunnar Bucht ved Kungliga Musikhögskolan i Stockholm. Hennes gjennombrudd som komponist ble Davids nimm (1983) for tre solostemmer. Allerede her finner det som skulle bli Rehnqvists kjennemerke: Den nære tilknytningen til svensk folkemusikk. Dette skjer ifølge komponisten selv ikke med noen effektsøkende eller nostalgisk hensikt, men ligger på et mer strukturelt plan. Davids nimm er, selv om den bygger på en pols, et i høy grad eksperimentelt verk, der den grunnleggende melodien bearbeides videre til ugjenkjennelighet (blant annet ved at den spilles baklengs) og gjennom transformasjonen blir til noe helt annet og nytt. 
Flere av Rehnqvists verk har blitt spesialskrevet for sangerne Lena Willemark og Susanne Rosenberg, begge med bakgrunn innenfor folkemusikken. Til disse hører, foruten Davids nimm, også Puksånger-lockrop for to kvinnestemmer og slagverk (1989). Dette er et provoserende stykke, som blant mye annet kan sees som en satire over den misogyni som finnes i det nordiske folkdypet (her anskueliggjort av finske ordspråk). I Puksånger-lockrop spiller også kaukingen en svært viktig rolle. 
Kauking (svensk: kulning) er et viktig innslag også i Rehnqvists mest kjente stykke, Solsången (1994) for en kvinnestemme, to kvinnelige resitører og kammerorkester, med en tekst delvis hentet fra det islandske 1200-tallskvadet Solarljóð, men også med innslag av Gunnar Ekelöf og andre moderne poeter.
Rehnqvist har vært kordirigent og har også komponert en hel del kormusikk, blant annet har hun tonesatt Bo Bergmans Bara du går över markerna (1995). 
Da hun var «composer in residence» hos Scottish Chamber Orchestra og Svenska Kammarorkestern i Örebro 1999-2003 komponerte Rehnqvist blant annet orkesterverket Arktis Arktis! (1999–2001). Blant Rehnqvists nyere komposisjoner kan også nevnes barneoperaen Sötskolan (1999) og Ljus av ljus (2004) for barnekor og symfoniorkester.
Karin Rehnqvists musikkhistoriske betydning består i at hun, uten å teknisk eller kunstnerisk gi avkall på den moderne kunstmusikken, har lyktes i å gjenskape og samtidig radikalt fornye forbindelsen mellom den svenske kunstmusikken og folkemusikken, en forbindelse som var svært levende i den svenske senromantikken med navn som Hugo Alfvén og Kurt Atterberg, men som mellomgenerasjonene fra 1940-tallet og framover bevisst helt hadde brutt med.  
Som kvinnelig komponist kan Rehnqvist også sies å ha brutt gjennom flere barrierer innen kunstmusikken, barrierer som mange av hennes eldre kvinnelige kolleger har måttet kjempe mot. Hun ble i 2009 den første kvinnelige komposisjonsprofessor i Sverige ved Kungliga Musikhögskolan.
Capnolymma

Utseende

Middelsstore, avlange, matt brunlige trebukker, kan ha lyse tegninger. Hodet er snuteformet forlenget. Antennene er tynne, en del lengre enn kroppen. Pronotum er mer eller mindre klokkeformet, ofte med en skarp pigg på sidene. Dekkvingene er jevnbrede til tydelig avsmalnende bakover, med markerte "skuldre". Beina er middels lange og slanke.

Levevis

De fleste av artene har larver som utvikler seg under barken på nylig døde trær. Fordi utviklingstiden gjerne er forholdsvis kort kan de også gjøre seg nytte av nyfelt tømmer. De voksne billene er livlige dyr som løper raskt og gjerne flyr i solskinn om våren. De besøker gjerne blomster.

Utbredelse

Slekten er utbredt i Sørøst-Asia, fra India og Sri Lanka i vest til Borneo i øst.
Lommer

Evolusjon

Neoaves separerte i to linjer for cirka 79,6 millioner år siden. Den ene ledet fram til Passeriformes, den andre til Falconiformes, Charadriiformes, Procellariiformes, Gaviiformes (lommene), Ciconiiformes og Sphenisciformes.
Gaviiformes (lommer) og Procellariiformes (stormfugler) har trolig en felles stamfar, som forskerne mener levde på Gondwana for omkring 71 millioner år siden, den gang Australia, Antarktika og Sør-Amerika hang sammen og den store landmassen lå lenger mot sør. Moderne lommer har en lang utviklingshistorie bak seg og er ganske like, og utgjør en eneste familie med en enkelt slekt.
Hans-Peter von Kirchbach

Liv

Hans-Peter von Kirchbach ble født i en protestantisk offisersfamilie i Weimar i 1941.
I 1960 meldte han seg til den tyske hæren som yrkessoldat, og utdannet seg til offiser. Han virket hovedsakelig som kommandør, men var ved to anledninger (1983-85, 1992-94) knyttet til forsvarsministeriet.
Offentlig kjent ble han som «helten fra Oder» da han ledet 30 000 soldater i kampen mot oversvømmelsene sommeren 1997.
Han ble utnevnt til generalinspektør av daværende kansler Helmut Kohl i 1998, men tiltrådte ikke embedet før i april året etter, etter regjeringsskiftet. Etter bare ett års tjeneste bad han forsvarsminister Rudolf Scharping om å bli fritatt for tjenesten og tre inn i pensjonsstanden. Dette utløste spekulasjoner om konflikter mellom Kirchbach og Scharping.
Fra 1988 til 1991 var Kirchbach formann for Verband Christlicher Pfadfinderinnen und Pfadfinder. Siden januar 2002 er han president for Johanniter-Unfall-Hilfe.
I 2007 ble han tildelt Brandenburgs fortjenstorden.
Hans-Peter von Kirchbach er tremenning til Friederike von Kirchbach, som fra 2000 til 2005 var generalsekretær for Deutscher Evangelischer Kirchentag.
TDN Finans

TDN Finans er et nyhetsbyrå som dekker de norske aksje- og rentemarkedene. TDN Finans var frem til april 2016 eiet av NHST Media Group, som også eier blant annet Dagens Næringsliv.
TDN Finans ble 14. april 2016 annonsert solgt til Infront AS, som allerede eier tilsvarende svenske firma Nyhetsbyrån Direkt.
Suad Filekovič

Klubbkarriere

Filekovič startet sin fotballkarriere hos den lokale klubben Olimpija Ljubljana i 1997, hvor han spilte i underkant av 60 kamper frem til 1999 da han dro videre til Maribor. Hos Maribor spilte han rundt 120 kamper frem til 2003, da han meldte overgang til kroatiske Hajduk Split. Etter kun syv seriekamper på én sesong dro han videre til den greske klubben Ergotelis i 2005.
Etter å ha spilt ti kamper for Ergotelis dro han til Belgia og klubben Mouscron, hvor han 19 kamper og to mål. Deretter gikk turen videre til den russiske klubben Krylia Sovetov i 2006, før han kom tilbake til Maribor i 2007. I midten av september 2009 signerte han under på en kontrakt med engelske Barnsley FC, men denne kontrakten ble sagt opp allerede i oktober samme år uten at Filekovič hadde fått spille seriekamper for klubben.

Internasjonal karriere

Filekovič fikk sin landslagsdebut for Slovenia i en vennskapskamp mot Italia den 21. august 2002. Han har siden fått ytterligere 13 kamper, henholdsvis syv kamper i 2005, to kamper i 2007 og to kamper i 2009. Filekovič var for øvrig én av 23 spillere som ble tatt med i den slovenske troppen til VM i fotball 2010 av landslagstrener Matjaž Kek.
R (programmeringsspråk)

R er et programmeringsspråk og system for statistiske beregninger og grafikk som opprinnelig ble utviklet av Ross Ihaka og Robert Gentleman ved University of Auckland, New Zealand. I motsetning til andre programmer for statistiske beregninger som f.eks. SPSS, Statistica og Stat-A er brukergrensesnittet ikke primært grafisk, kontrollen av beregningene foregår ved at man skriver kommandoer.  Modellen for språket var programmeringsspråket S som blir benyttet i en annen (kommersiell) statistikkpakke ved navn S-Plus. Den siste har også et menybasert grafisk brukergrensesnitt.  Idag blir R videreutviklet som R Project av R Development Core Team under The R Foundation.  Navnet på systemet har dels bakgrunn i første bokstav i fornavnet til de opprinnelige utviklerne og er dels et spill på navnet til modellen "S".
R har etter hvert blitt en de facto-standard for utvikling av statistiske teknikker.  Programmerings-språket er sterkt objekt-orientert.  Det er meget fleksibelt, spesielt på grunn av tilgjengeligheten til et meget stort antall (mer enn 5000) mer spesialiserte "pakker" ("packages") som kan legges til grunnversjonen av systemet man får ved første installasjon.  Disse består vanligvis av et sett spesialiserte funksjoner med tilhørende datasett og dokumentasjon.  Man kan derfor skreddersy sin versjon av systemet til egne behov.
I bruksmåte skiller R (og S) seg også fra statistikkpakkene nevnt ovenfor ved at man har ett (eller flere) arbeidsområder ("workspace") som kan inneholde tidligere resultater, egne funksjoner, og datasett.
Kildekoden til R er fritt tilgjengelig under GNU General Public License. Den finnes i kompilerte utgaver for Macintosh, Windows og de fleste Unix-variantene.